b'\n_START_ARTICLE_\nAstigmatizem (optika)\n_START_PARAGRAPH_\nAstigmat\xc3\xadzem (redkeje tudi negori\xc5\xa1\xc4\x8dnost, starogr\xc5\xa1ko \xce\xb1-: a- - ne, brez + stigma, \xcf\x83\xcf\x84\xce\xaf\xce\xb3\xce\xbc\xce\xb1\xcf\x84\xce\xbf\xcf\x83: st\xc3\xadgmatos - znamenje, pega, prebod, vbod + -izem) je ena izmed napak opti\xc4\x8dnih naprav. Ka\xc5\xbee se v tem, da imajo \xc5\xbearki v dveh pravokotnih ravninah razli\xc4\x8dna gori\xc5\xa1\xc4\x8da. Astigmatizem spada med monokromatske napake (enobarvne napake), ker se pojavlja tudi pri rabi svetlobnih \xc5\xbearkov z eno valovno dol\xc5\xbeino (ena barva svetlobe)._NEWLINE_Primer pojava: s pomo\xc4\x8djo le\xc4\x8de ho\xc4\x8demo ustvariti sliko kri\xc5\xbea. Astigmatizem se ka\xc5\xbee v tem, da bodo imele vodoravne in navpi\xc4\x8dne linije gori\xc5\xa1\xc4\x8de na razli\xc4\x8dnih mestih. Kadar ima vsak to\xc4\x8dka predmeta tudi samo eno to\xc4\x8dko na sliki, re\xc4\x8demo, da opti\xc4\x8dna naprava daje stigmati\xc4\x8dno sliko.\n_START_SECTION_\nOblike astigmatizmov\n_START_PARAGRAPH_\nZnani sta dve vrsti astigmatizma. Prva vrsta se imenuje aberacija tretje vrste. Ta vrsta astigmatizma se pojavlja pri slikah predmetov, ki niso na opti\xc4\x8dni osi. Pojavlja se tudi pri opti\xc4\x8dnih sistemih, ki niso popolnoma simetri\xc4\x8dni._NEWLINE_Druga oblika astigmatizma se pojavlja kadar sistem ni simetri\xc4\x8den glede na opti\xc4\x8dno os. To se lahko zgodi zaradi oblikovanja opti\xc4\x8dnega sistema ali zaradi napak pri izdelavi ali nepravilne nastavitve posameznih elementov. V tem primeru se astigmatizem opa\xc5\xbea tudi pri \xc5\xbearkih na opti\xc4\x8dni osi. Ta vrsta napake je zelo \xc5\xa1kodljiva za oko, ker oko samo popravlja to vrsto napake s spremembo oblike ro\xc5\xbeenice in o\xc4\x8desne le\xc4\x8de.'